זנדאיה

זנדאיה מארי סטורמר קולמן (באנגלית: Zendaya Maree Stoermer Coleman; נולדה ב-1 בספטמבר 1996), המוכרת בשמה הפרטי זנדאיה (משמעות השם בשפת ילידי השונה בזימבבואה היא "הודיה") היא שחקנית, זמרת, ורקדנית אמריקאית. ידועה בשל תפקידיה בסדרות "שייק" ו"קייסי אנדרקאבר" של ערוץ דיסני, השתתפותה בסרטי ספיידרמן, ובעיקר על כיכובה בתפקיד הראשי בסדרת הדרמה "אופוריה" עליו זכתה בשני פרסי אמי.

ביוגרפיה
זנדאיה נולדה באוקלנד, קליפורניה שבארצות הברית להורים מורים. אביה קזמבה אג'אמו (Kazembe Ajamu) אפרו-אמריקאי, ואמה קליר סטורמר (Claire Stoermer) לבנה ממשפחה נוצרית ממוצא אירופאי. זנדאיה למדה והופיעה ב"תיאטרון שייקספיר", בו עבדה אמה, ולאחר מכן גם בתיאטראות אחרים. לאחר מכן, למדה בבית הספר השש-שנתי לאמנויות אוקלנד בו כיכבה במספר הפקות תיאטרון. 

זנדאיה החלה לרקוד בגיל צעיר "הולה"  ו"היפהופ". דיגמנה עבור חברות והמותגים "Macy's" ,"Mervyns" ו-"Old Navy", והופיעה במספר פרסומות. בגיל 10 שיחקה בתוכנית הילדים "ביפ בופ", בה ביצעה גרסת כיסוי לשיר "Hot N' Cold" של קייטי פרי.

בשנת 2010, בגיל 13, החלה לככב בסיטקום הנעורים "שייק" בערוץ דיסני, לצדה של בלה ת'ורן. זנדאיה גילמה בסדרה את אחת הדמויות המרכזיות ראקל בלו ("רוקי"), רקדנית רקע בתוכנית טלוויזיה. הסדרה שודרה במשך 3 שנים, במהלכן החלה זנדאיה לפעול גם בתחום המוזיקה. 

ב-15 בדצמבר 2011 הוציאה סינגל ראשון, "Swag it Out". עוד באותה שנה ביצעה את השיר "Dig Down Deeper" שמשמש כשיר הנושא של הסרט "משחקי עמק הפיות". השיר הופיע גם באלבום האוסף "Disney Fairies: Faith, Trust, and Pixie Dust" שיצא שנה לאחר מכן. בתחילת שנת 2012 יצא הסינגל "Something To Dance For". אלבום הבכורה שלה "Zendaya", שיצא ב-18 בספטמבר 2013, הגיע למקום ה-51 במצעד האלבומים האמריקאי. מתוכו יצא הסינגל "Replay", שדורג בין 40 השירים הראשונים בבילבורד הוט 100. במצעד הסינגלים הניו זילנדי דורג הסינגל במקום ה-18.

ב-2013 השתתפה בעונה ה-16 של "Dancing With The Stars" (המקור האמריקאי ל"רוקדים עם כוכבים"). ב-2014 יצא הסרט "זאפד" בכיכובה בערוץ דיסני.

מ-2015 עד 2018 השתתפה בסדרה של ערוץ דיסני, "קייסי אנדרקאבר" בתפקיד הראשי: קייסי קופר.

ב-25 בדצמבר 2017 יצא לאקרנים הסרט המוזיקלי "האמן הגדול מכולם", בו היא מככבת לצד יו ג'קמן וזאק אפרון. בנוסף השתתפה בשנים 2017, 2019 ו־2021 בסרטי ספיידרמן ("ספיידרמן: השיבה הביתה", "ספיידרמן: רחוק מהבית" ו"ספיידרמן: אין דרך הביתה" בהתאמה) בתפקיד מישל ג'ונס (אם.ג'יי.), החברה של פיטר פארקר (טום הולנד).

בשנת 2019 החלה לגלם את הדמות הראשית בסדרת הדרמה לנוער "אופוריה" ברשת HBO, גרסה אמריקאית לסדרה הישראלית באותו שם שיצרו רון לשם ודפנה לוין. על תפקידה בסדרה זכתה פעמיים בפרס אמי לשחקנית הטובה ביותר בסדרת דרמה. אלו היו זכיות שוברות שיא: בשנת 2020, זנדאיה הייתה השחקנית הצעירה ביותר לזכות בקטגוריה זו באמי, וב-2022 היא הייתה האישה השחורה הראשונה לזכות פעמיים בפרס אמי. ב-2023 זכתה גם בפרס גלובוס הזהב. 

ב-2019 נבחרה להיות הפרזנטורית של הבושם "אידול" של "לנקום", וכיכבה בסדרת פרסומות למותג.

זנדאיה שיחקה בסרט "מלקולם ומארי" שצולם במהלך מגפת הקורונה. השחקנית הקצתה מניות לסרט לכל אלה שהיו מעורבים בעשייתו, כדרך להציע בונוס כספי בעת צאת הסרט. הסרט נקנה על ידי נטפליקס בספטמבר 2020. בסרט היא מככבת לצידו של ג'ון דייוויד וושינגטון, והוא מבוים על ידי סם לוינסון, איתו שיתפה פעולה ב"אופוריה".

זנדאיה דיבבה את דמותה של לולה באני בסרט "ספייס ג'אם: אגדה חדשה". זנדאיה גילמה את דמותה של צ'אני בסרט "חולית", עיבוד קולנועי לספר משנת 1965 בעל אותו השם, שיצא בשנת 2021. בשנת 2022 נכללה ברשימת טיים 100.

זנדאיה תפיק ותככב בסרט "שקר לבן", בתפקיד אניטה פלורנס המינגס, אישה אפרו-אמריקאית בהירת עור שהייתה צאצאית של עבדים ונראתה כאישה לבנה כדי שתוכל ללמוד בואזר קולג' בשנות ה-1890. היא צפויה להופיע גם בסרט מותחן הפשע "Finest Kind". זנדאיה תגלם את רוני ספקטור, סולנית The Ronettes בסרט מעובד מתוך ספר הזכרונות של ספקטור "Be My Baby".

חיים אישיים 
החל מנובמבר 2021 היא בזוגיות עם השחקן האנגלי טום הולנד, שכיכב עמה בסרטי "ספיידרמן" ביקום הקולנועי של מארוול. מתגוררת לסירוגין בביתה בלוס אנג'לס, ובדירתה בברוקלין.

זנדאיה היא צמחונית.

פילמוגרפיה

קולנוע

טלוויזיה

דיסקוגרפיה

אלבומי אולפן 
 2013: Zendaya

מיני אלבומים 
 2012: Made in Japan (עם בלה ת'ורן)

סינגלים

הופעות 
2012–2013: Swag It Out Tour

מועמדויות ופרסים

קישורים חיצוניים

הערות שוליים 

ערוץ דיסני: שחקנים ומנחים
שחקניות קולנוע וטלוויזיה אפרו-אמריקאיות
שחקניות ילדות אמריקאיות
מדבבות אמריקאיות
זמרות אמריקאיות
זמרים אמריקאים
זמרות פופ אמריקאיות
זמרי פופ אמריקאים
צמחוניות אמריקאיות
צמחונים אמריקאים
אמנים אמריקאים הידועים בשם במה
מתחרי רוקדים עם כוכבים (ארצות הברית)
זוכי אמי בפריים טיים: שחקנית ראשית בדרמה
זוכי אמי בפריים טיים: שחקן ראשי בדרמה
זוכי פרס בחירת הנוער
אמניות הוליווד רקורדס
אמריקאים שהופיעו ברשימת טיים 100
פורבס 30Under30
שחקנים ילדים אמריקאים
מדבבים אמריקאים
אמני הוליווד רקורדס
אמריקאיות שנולדו ב-1996
אמריקאים שנולדו ב-1996
זוכות פרס סאטורן לשחקנית משנה בקולנוע
זוכי פרסי ה-BET: קולנוע: השחקנית הטובה ביותר